Gratis vliegkaartjies vir afgetrede LPsAfgetrede LPs behoort tot 24 gratis vlugte per jaar te kry vir 10 jaar, luidens ŉ voorstel wat voor die parlement gelê is, het die Sunday Times berig. Die parlement se oorsigtelike komitee het onlangs voorgestel dat afgetrede LPs en hul eggenote gratis vliegtuigkaartjies moet ontvang, op belastingbetalers se koste, gebaseer op die aantal jaar wat hulle as lede van parlement gedien het. ŉ LP wat een termyn (vyf jaar) gedien het, moet agt ekonomieklas-kaartjies elke jaar kry vir 10 jaar; 16 ekonomieklas-kaartjies per jaar vir 10 jaar ná twee termyne; en 24 besigheidsklas-kaartjies per jaar vir 10 jaar ná drie termyne. Sandy Kalyan, adjunkhoofsweep van die Demokratiese Alliansie het gesê die idee is om die “speelveld gelyk te maak” tussen voordele wat aan voormalige LPs gebied word en die voordele wat aan voormalige ministers en adjunkministers gebied word. Kalyan dien op die taakspan wat die reisbeleid hersien. Die voorstel is vervat in die oorsigowerheid se jaarverslag vir 2013. Die owerheid is die hoogste beleidvormingsowerheid vir die parlement en sluit die speaker Max Sisulu en voorsitter van die nasionale raad van provinsies, Mninwa Mahlangu in. Sisulu sal na verwagting die voorstel met Pravin Gordhan, minister van finansies, en adjunkpresident Kgalema Motlanthe bespreek. -SAPA